SL Uradni list Evropske unije L 214/1

DELEGIRANA UREDBA KOMISIJE (EU) 2015/1383

z dne 28. maja 2015

o spremembi Delegirane uredbe (EU) št. 639/2014 glede pogojev za upravičenost do vezane podpore v povezavi z zahtevami glede identifikacije in registracije živali v skladu z Uredbo (EU) št. 1307/2013 Evropskega parlamenta in Sveta

EVROPSKA KOMISIJA JE –

ob upoštevanju Uredbe (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (1), ter zlasti člena 52(9)(a) Uredbe,

ob upoštevanju naslednjega:

(1) V skladu s členom 52 Uredbe (EU) št. 1307/2013 lahko države članice kmetom odobrijo vezano podporo pod pogoji, določenimi v poglavju 1 naslova IV navedene uredbe in v delegiranem aktu, ki ga sprejme Komisija.

(2) V skladu s členom 53(4) Delegirane uredbe Komisije (EU) št. 639/2014 (2) velja, da kadar ukrep vezane podpore zadeva govedo in/ali ovce in koze, države članice kot pogoj za upravičenost do podpore opredelijo zahteve za identifikacijo in registracijo živali iz Uredbe (ES) št. 1760/2000 Evropskega parlamenta in Sveta (3) oziroma Uredbe Sveta (ES) št. 21/2004 (4). Zaradi tega bo žival, za katero navedene zahteve glede identifikacije in registracije enkrat niso izpolnjene, še naprej neupravičena do prostovoljne vezane podpore vso svojo življenjsko dobo ne glede na to, ali so bile zahteve pozneje izpolnjene.

(3) Za odpravo takih razmer člen 117 Uredbe Sveta (ES) št. 73/2009 (5) določa, da v primeru plačil za goveje in telečje meso žival velja za upravičeno, če so bili zahtevani podatki dani na voljo pristojnemu organu prvi dan obveznega obdobja reje živali.

(4) Ker so bila plačila za goveje in telečje meso ukinjena in ker obvezno obdobje reje ni več pogoj za upravičenost do prostovoljne vezane podpore, člen 53(4) Delegirane uredbe (EU) št. 639/2014 ne vsebuje podobne določbe.

(5) Za zagotavljanje sorazmernosti in brez poseganja v druge veljavne pogoje za upravičenost, ki jih določi država članica, pa bi moralo govedo veljati za upravičeno do podpore, če so zahteve glede identifikacije in registracije izpolnjene do določenega datuma. Za zagotovitev doslednosti bi se moralo navedeno pravilo uporabljati tudi za ovce in koze.

(6) Ta uredba bi se morala uporabljati za vloge za pomoč za živino za koledarsko leto 2015 in leta, ki mu sledijo –

SPREJELA NASLEDNJO UREDBO:

Člen 1

V členu 53(4) Delegirane uredbe (EU) št. 639/2014 se dodata naslednja pododstavka:

„Vendar brez poseganja v druge pogoje za upravičenost žival velja za upravičeno do podpore, če so izpolnjene zahteve glede identifikacije in registracije iz prvega pododstavka do datuma, ki ga določi država članica in ki mora biti najpozneje: (a) prvi dan obveznega obdobja reje živali, če se uporabi obvezno obdobje reje; (b) datum, izbran na podlagi objektivnih meril in skladen z ustreznim priglašenim ukrepom v skladu s Prilogo I, če se obvezno obdobje reje ne uporabi. Države članice do 15. septembra 2015 obvestijo Komisijo o datumih iz drugega pododstavka.“

Člen 2

Ta uredba začne veljati sedmi dan po objavi v Uradnem listu Evropske unije.

Uporablja se od 1. januarja 2015.

Ta uredba je v celoti zavezujoča in se neposredno uporablja v vseh državah članicah. V Bruslju, 28. maja 2015 Za Komisijo Predsednik Jean-Claude JUNCKER

(1) UL L 347, 20.12.2013, str. 608.

(2) Delegirana uredba Komisije (EU) št. 639/2014 z dne 11. marca 2014 o dopolnitvi Uredbe (EU) št. 1307/2013 Evropskega parlamenta in Sveta o vzpostavitvi pravil za neposredna plačila kmetom v podpornih shemah v okviru skupne kmetijske politike ter o spremembi Priloge X k navedeni uredbi (UL L 181, 20.6.2014, str. 1).

(3) Uredba (ES) št. 1760/2000 Evropskega parlamenta in Sveta z dne 17. julija 2000 o uvedbi sistema za identifikacijo in registracijo govedi ter o označevanju govejega mesa in proizvodov iz govejega mesa in razveljavitvi Uredbe Sveta (ES) št. 820/97 (UL L 204, 11.8.2000, str. 1).

(4) Uredba Sveta (ES) št. 21/2004 z dne 17. decembra 2003 o uvedbi sistema za identifikacijo in registracijo ovc in koz ter o spremembi Uredbe (ES) št. 1782/2003 in direktiv 92/102/EGS in 64/432/EGS (UL L 5, 9.1.2004, str. 8).

(5) Uredba Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (UL L 30, 31.1.2009, str. 16).